התמודדות עם ביקורת עצמית | NLP
בית אלה » מאמרים וסיפורים » NLP להתמודדות עם ביקורת עצמית
קורה לך לפעמים שאת עושה משהו, או רוצה לעשות?
ומגיע מבפנים איזה קול נוזף שאומר לך, "את לא בסדר... לא מספיק טובה...", בקיצור לא....?
ואז משהו בתוכך מרגיש קטן... חלש... אפילו קצת ניבהל....
החברה שלנו היא חברה ביקורתית. חברה המעודדת הישגים, תחרות ומצוינות, לעיתים קרובות במחיר של ביקורת כלפי כל מה שלא עומד בקריטריונים. הרבה אנשים חווים ביקורת עצמית כגורם מחליש ומנסים להילחם בה בכל מיני שיטות: כועסים... מגרשים... מאיימים... מתנכרים... ו.. למרות הכל, החלק הביקורתי הזה מאד עקשן וממשיך להופיע בנסיבות שונות ... ולגרום לצמצום הביטוי האישי.
מה דעתך להתנסות בגישה אחרת?
גישה שתרגיע, תפייס, תעודד ותביא איתה שלווה ועוצמה פנימית.
בפעם הבאה שהחלק הביקורתי שלך יופיע, עצרי לרגע את מה שאת עושה ותפני אליו.
דמייני את עצמך ממש פונה אליו (את יכולה אפילו להניח מולך כיסא ולדמיין שגברת/אדון ביקורת יושב/ת עליו). התבונני בו ואמרי לו כך:
"אני שמה לב שאת/ה כאן. אני מקשיבה לך. בבקשה שתף/פי אותי: מה את/ה רוצה בשבילי?"
כאשר את פונה אליו גייסי מתוכך גישה של פתיחות, סקרנות, הקשבה ואמפטיה... כל דבר שאת מכירה שמעודד שיתוף אמיתי...
החלק הביקורתי יהיה מן הסתם מופתע שאת פונה אליו ומתעניינת בכוונותיו. הוא רגיל שאת מנסה לגרש אותו או להילחם בו. יכול להיות שבהתחלה הוא לא יאמין שאת באמת מוכנה להקשיב לו מכל הלב... ועל כן היי בבקשה סבלנית. הישארי שם קצת עם הכוונה שלך הפעם באמת להקשיב.
בהדרגה, החלק הזה ייפתח לקראתך ויספר לך את האמת עליו ועליכם. נכון, הוא קצת מטריד... נכון, הוא מדבר אלייך לא יפה... נכון, הוא מחליש אותך עם ההערות שלו... אבל האמת היא שהוא עושה את כל הדברים האלה כי... את חשובה לו. הוא פשוט מאד מודאג שאם הוא לא יבקר אותך... יקרה לך משהו .. אולי תיכשלי... אולי מישהו לא יאהב אותך... אולי תיראי מגוחכת...
ועל כן הוא כל הזמן מזהיר אותך... שתהיי בסדר.. שתיראי טוב... שתוציאי מוצר רק בתנאי שהוא מושלם...
החלק הזה פשוט שומר עלייך...
כל מה שחלק זה רוצה עבורך הוא שתחווי ביטחון... אהבה... הוקרה...
עכשיו אולי את פוקחת עיינים גדולות.
הרי " ביטחון... אהבה ... הוקרה... זה מה שגם את רוצה. זה מה שכולנו רוצות....
איך זה יכול להיות שהחלק המטריד הזה רוצה בכלל דברים טובים?
גישת ה-NLP מניחה כתפישת עולם ש"אין אויבים פנימיים" ושלכל החלקים הפנימיים שלנו יש כוונה חיובית עבורינו. לפעמים אנחנו לא מודעות לכוונה זו ואז אנחנו רוצות לגרש או להכחיש חלק שנתפש בעינינו כמפריע... אבל... כמו שאנשים אינם ההתנהגות שלהם... ומאחורי כל התנהגות יש כוונה חיובית, כך גם החלקים הפנימיים שלנו אינם ההתנהגות שלהם ומאחורי כל התנהגות פנימית יש כוונה חיובית....
ולכן... אנא, פני שוב ל"חלק הביקורתי" שלך ואמרי לו תודה...
תודה על הכוונה הטובה שלו עבורך.
וכך, בכל פעם שהחלק הביקורתי יופיע - במקום להילחם בו, סגלי לעצמך מנהג חדש. תפני אליו ותגידי לו " תודה שאתה שומר עלי"...
הכרת התודה תעזור בהדרגה לחלק זה להתגמש ולשתף פעולה עם חלקים פנימיים נוספים אשר יודעים כיצד לייצר ביטחון ואהבה בדרכים אחרות שיעצימו אותך.
ואם את עדיין כועסת... וקשה לך להגיד תודה... fake it till you make it..." ". השינוי קורה מעצמו ברמה של התת מודע. לאט ובהדרגה המסר של התודה מחלחל פנימה ומייצר אווירה פנימית חדשה של קבלה ורגיעה.
ויגיע יום אחד שכאשר תרצי לעשות משהו... תשמעי קול חדש המעודד אותך ומפרגן לך ואומר לך "לכי על זה..." "בטח שאת יכולה...!"